《晓晴坐流止亭俯视山下眠云有作》
明代·释宗泐

非烟非雾晓濛濛，万象都归一气中。深似海时初歇雨，白于绵气不随风。

得閒渐有还山意，偃卧宁无泽物功。亭际老僧来倚槛，只疑下界顿成空。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。